KYK: Skink gerus boeretroos vir gesondheid | Netwerk24
KYK: Skink gerus boeretroos vir gesondheid
13 Desember 2017 05:33
Is jy bekommerd dat te veel koffie sleg is vir jou?
Mense wat drie tot vier koppies koffie per dag drink, is meer geneig om gesondheidsvoordele eerder as -nadele te ervaar en het ’n laer kans om vroeg te sterf of om aan ’n hartsiekte te ly, volgens ’n span Britse wetenskaplikes.
Die Britse navorsers het weer na meer as 200 studies oor koffie en gesondheid gekyk en bevind dat dit meer geneig is om te help as wat dit skade veroorsaak, berig Reuters.
Dr. Robin Poole, verbonde aan die Universiteit van Southampton, sê dat drie of vier koppies per dag die gevaar vir diabetes, lewerontsteking, demensie en kankers kan verlaag.
“Daar is ’n paar belangrike voordele, soos ’n laer risiko om aan ’n hartsiekte of ’n beroerte dood te gaan en ’n laer risiko om in die eerste plek ’n hartsiekte te ontwikkel. Vir dié resultate was die voordele die meeste op drie of vier koppies koffie per dag,” sê Poole.
“Die grootste gerusstelling is dat om meer as drie tot vier koppies koffie per dag te drink bloot minder voordele het.”
Ons moet verstaan wat die bestaande bewyse vir ons sê oor die potensiële skade wat koffie veroorsaak. As ons koffie as behandeling toedien, wil ons weet dat ons nie enige verdere skade aanrig nie.
Of die koffie nou gemaal is of kitskoffie is, die span sê koffie verminder ook die risiko van galstene, jig en tipe 2-diabetes, maar hulle waarsku dat ’n mens bedag moet wees op wat jy saam met jou koffie drink.
“Ons wil mense wat reeds heelwat koffie drink aanmoedig om die koffie te geniet, maar op so ’n gesonde manier as moontlik, want gewone gesondheidsboodskappe geld nog as dit by dinge soos suiker, strope, koekies en beskuit kom,” sê Poole.
Die grootste voordeel is gesien by lewersiekte. Poole wil nou ’n nuwe studie laat doen waar koffie as behandeling vir lewersiekte getoets word.
“Ons moet verstaan wat die bestaande bewyse vir ons sê oor die potensiële skade wat koffie veroorsaak. As ons koffie as behandeling toedien, wil ons weet dat ons nie enige verdere skade aanrig nie,” sê hy.
Omdat die studie gegrond is op waargenome data, kan geen vaste afleidings gemaak word oor die uitwerking van koffie nie.
Hulle hou egter vol dat drie tot vier koppies koffie per dag nie net veilig is nie, maar dat dit selfs goed is vir jou.
Meer oor: Gesondheid | Koffie | Wetenskaplike Studie
Starbucks wil Chinese van tee laat vergeet
Beleef: Wyn, koffie, sjokolade: Goed of boos?
Vat jou hond op ’n reuk-snuffeltog